Rapport fra utenlandspraksis i Praha, uke 11-13 2006.

GENERELL DEL:

7 mars dro fire spente lærerstudenter til Praha for å ha en helt annerledes praksisperiode på The British International School of Prague, fulle av forventninger og ganske usikre på hva som egentlig ventet oss. Vi var fire jenter som alle kjente hverandre fra før, og hadde på forhånd ordnet oss leilighet via et norsk firma som holder til i Trondheim. Leiligheten lå i sentrum og hadde norsk standard med oppvaskmaskin, vaskemaskin, to bad etc. Den kostet 3300kr i måneden pr. pers, men vi syntes det var verdt det for å bo komfortabelt og trygt. Vi ankom Praha noen dager før første praksisdag, og jeg anbefaler å ha litt tid til å bli kjent med byen, offentlig transport o.l. før praksis braker løs med travle dager.  

Fredag før praksisen begynte møtte vi skolens rektor, Mr.Donellan, for en prat og en omvisning på skolen. Mr. Donellan er en hyggelig og imøtekommende, dog veldig travel ire. Den internasjonale skolen er delt i 3 avdelinger i Praha, med barn fra 4 til 18 år. Mr.Donellan er rektor for primary school på alle avdelinger. På dette møtet kom vi med ønsker til hvordan vi ønsket å legge opp praksisukene. Det var så å si helt opp til oss, så lenge vi fulgte kravene fra høgskolen og følte at vi selv fikk noe konstruktivt ut av det. Det første som ble avgjort var hvilke to studenter som skulle være på hvilke avdeling. Litt tilfeldig ble vi enige om at jeg og Heidi skulle være på Kamyk, og Janne og Marte på Bubunec. Kamyk er et hakk større enn Bubunec, og ligger litt lenger unna byen. Turen dit tok ca. 45 minutter med metro, buss og en stykke til fots. Selv om vi var to og to på hver skole, måtte vi være en og en i klassene. Med en gang virket dette litt skummelt, men det viste seg å gå veldig fint. Det ble bare enda flere erfaringer å dele! Jeg og Heidi ble enige med rektoren at det første uka ville være mest hensiktsmessig å være innom alle klassene fra 1- 6 klasse, for å se hele spekteret. Deretter skulle vi velge ut noen klasser vi ønsket å være mer i de neste to ukene. Det var utrolig spennende å være innom så mange klasser, og se hvordan de ulike lærerne opererte. I alle klassene (med et par unntak) ble vi tatt godt i mot av både lærere og elever. Denne første uke gikk med til en blanding av observasjon og aktiv deltagelse, med størst vekt på det siste.
Skoledagen varte fra 08.30 til 15.00 med to pauser i løpet av dagen. En ”snack-break” fra 10.00- 10.30, og en lunsjpause fra 12.00- 13.00.  Selv om barna er kledd i vanlige klær de kan leke i, skal lærerne kle seg pent. Dvs at menn må gå i dressbukse, skjorte og slips og damer i det meste unntatt jeans og joggebukse.  

Klassene besto stort sett av en lærer fra et engelsktalende land, en tsjekkisk assistent og barn fra all verdens land. Vi møtte barn fra Tsjekkia, Polen, Ukraina, Slovakia, Italia, Frankrike, Spania, Finland, England, USA, Russland, Japan, Afganistan, Iran osv. Deres engelskkunnskaper varierte fra å snakke nesten flytende til å knapt kunne gjøre seg forstått. Barna var stort sett barn av foreldre som jobbet en periode i Tsjekkia, eller av velstående foreldre som ønsket at barna skulle lære engelsk. Det var også mange barn med spesielle behov, som foreldrene valgte å sette her istedenfor i den offentlige skolen, med håp om at de ville få bedre oppfølging her. Det koster hele 11 000 euro i året å gå på den internasjonale skolen, så det sier seg selv at det er snakk om svært velstående familier. Denne prisen inkluderer ikke lunsj, gymklær eller skoleturer.

Meg utenfor Kamyk.  
HOVEDDEL:

I møte med et annerledes skolesystem får man enormt med inntrykk og opplevelser, og jeg har prøvd å dele disse i to deler. Det jeg så på som negativt ved skolesystemet, og det jeg så på som positivt. Det er selvfølgelig ikke alltid så svart/hvitt, men jeg føler det er en hensiktsmessig møte å framstille mine erfaringer på. Jeg begynner å se på det jeg ikke var så begeistret for ved denne skolen, og som jeg synes er veldig ulikt fra dem norske skolen. 
Noe av det første jeg ble oppmerksom på var den utbredte bruken av belønning. Både hele klasser, grupper av elever og enkeltelever ble belønnet daglig og ukentlig. På tvers av klassene var alle elevene delt inn i fire ”hus”. Enkeltelevene innenfor hvert hus fikk poeng når de oppførte seg bra, gjorde det godt faglig etc. Hver uke ble poengene til hvert hus telt opp, og hvert kvartal ble det kåret et vinner-hus. Hver uke ble det også kåret den beste klassen på skolen. 

Hver fredag ble det kåret en star of the week fra hver klasse. Det var læreren som valgte ut en elev, og på en felles samling med hele skolen fikk disse elevene komme fram og motta sitt diplom og begrunnelse fra sin lærer. Tilbake i klasserommet fikk denne ”stjernestudenten” henge opp bilde av seg i star- of- the- week- hjørnet i klasserommet. Denne eleven fikk ofte gjøre mange av de 
populære oppgavene denne uken. Innad i mange av de laveste klassene var det også et daglig belønningssystem med klistremerker. De elevene som lyttet best, satte seg først, skrev penest osv fikk et klistremerke som de limte på en oversikt på veggen. Jeg opplevde selv noen ganger å bli pålagt å dele ut slike klistremerker, for eksempel etter å ha lest høyt for dem eller rettet penskriftbøkene deres. Jeg syntes det var utrolig ubehagelig, og fikk helt vondt i hjertet når jeg så de skuffede ansiktene til de som ikke fikk klistremerke. Alle disse belønningsmetodene får meg til å tenke på Skinner, og hans positive forsterkning. Jeg er selvfølgelig ikke imot å oppmuntre positiv atferd, men synes det er skremmende å ha en konstant konkurranse på gang mellom elevene allerede fra 6 årsalderen. Og hva med de som nesten aldri blir star of the week? (Til skolens forsvar skal det sies at lærerne var pålagt å la alle elevene vinne èn gang i løpet av året.) Når vi tok opp dette med en lærer sa han at livet er en konkurranse, jo fortere du lærer det jo bedre. 
Jeg reagerte tidlig på at elevene ofte hadde kommet betydelig lenger enn på tilsvarende trinn i Norge. For eksempel leste de fleste barna svært godt allerede i 1.klasse. Men nå presses de også mye hardere enn i Norge og det stilles tidligere større krav til dem. Jeg synes også det var mye mindre lek enn i den norske skolen.
Noe annet jeg reagerte på var at noen av lærerne var til tider svært strenge og urettferdige, etter min mening. En lærer jeg observerte i 6.klasse kastet ut en elev som hadde glemt igjen en bok hjemme, ba han gå og sette seg i 3.klasse og skrive et ark til henne om nødvendigheten av å passe på tingene sine. Når han allikevel fant boka si i sekken, mistet han friminuttene de neste to dagene. Det må understrekes at slike situasjoner hørte med til unntakene.   

Jeg ble ganske overrasket over å oppdage at en skole med barn fra så mange ulike nasjonaliteter ikke hadde noe slags religionsundervisning. Tenk på alle ressursene de har i barna!  Noen av lærerne var også misfornøyde med dette og mente at elevene egentlig burde få mulighet til å lære mest mulig om hverandres religioner. Slik var det altså ikke, men allikevel feiret skolen jul. Litt rart spør du meg.. 
Jeg nevnte tidligere at det var en del elever med spesielle behov på skolen, og ifølge en av lærerne gjaldt det hele 1/3 av elevene. Det som var overraskende var at ingen av disse barna hadde assistenter på seg i klassene. En av lærerne vi snakket med hadde alene ansvaret for en 5 klasse, hvor en av elevene var autist. Han fikk anfall flere ganger bare mens vi var der, og læreren måtte ta seg av han samtidig som han skulle undervise resten av klassen. Slikt burde ikke være nødvendig på en skole hvor foreldrene betaler nesten 90 000 nok i året. 
Når det gjaldt oppmøte virket det som foreldrene bare tok ut elevene som det passet dem. Noen elever dro plutselig på en månedsferie midt i semesteret, og skolen hadde ikke noe ordning som kunne hindre dette. Lærerne var svært oppgitt over å ofte komme til halve klasser, uten å vite hvor resten var.

Skolematen elevene fikk servert i kantina (eller betalte for rettere sagt) var ikke mye å skryte av. I tillegg var det kun sjokolade, berlinerboller etc. å få kjøpt, og ikke frukt eller annen sunn snacks. 
Over til det jeg synes var positivt ved denne skolen. Jeg må innrømme at jeg hadde en del fordommer på forhånd mot den britiske internasjonale skolen. Jeg så for meg barn i skoleuniform som oppførte seg som små tinnsoldater. Jeg ble derfor positivt overrasket over å se helt vanlige barn i helt vanlige klær, som virket som høyst levende og livlige. Allikevel opplevde jeg en mye mer disiplinert hverdag, med større respekt for lærerne og andre voksne. Alle voksenpersoner ved skolen skulle kalles miss eller Mr. Selv var jeg Miss.Anna under hele oppholdet. Det var også viktig å anvende høflighetsfraser som please og thank you, og dette var noe skolen la stor vekt på og som det gikk mye tid til å få inn. Virket som dette skapte et godt og vennlig miljø ved skolen. 
Noe av det første som slo meg var hvor utrolig fargerike og flotte klasserommene var, spesielt på de laveste klassetrinnene. Her var det hengt opp elevarbeid med beskrivelse av hva de hadde gjort, lærenyttige plakater, bursdagsballonger og mye annet som bidro til en varm og barnslig atmosfære i klasserommene.

I hvert klasserom var det en bibliotekkrok med et godt utvalg av bøker, og i det hele tatt var det tydelig at skolen hadde mye ressurser til bøker og materiale å pynte klasserommet med. Her var det ikke snakk om å spare på noe! 

Klassene var forholdsvis små, og det var sjelden mer enn 15 barn i hver klasse. Det gjorde det lettere for læreren å få tid til alle. Selv om tilpasset opplæring ikke virket som et begrep på samme måte som i Norge, så jeg flere lærere som opererte med noe tilsvarende og prøvde å fange opp alle. Det blir jo nødvendigvis store sprang i en internasjonal skole. Men ofte delte de elvene inn i tre grupper fra dårligst til best, og det er ikke nødvendigvis det mest utviklende for noen av barna?!
Når det gjaldt å holde orden i klasserommet var de mange av klassene som opererte ned en elevinspektør. Hans jobb var å kontrollere pultene og klasserommet før elevene fikk ta friminutt. Dette fungerte utrolig bra, fordi nå var ansvaret overlatt til elevene selv.

Jeg ble imponert over det gode samholdet mellom elevene på skolen. Det internasjonale miljøet er virkelig blitt en berikelse, og det virket som elevene tok det som en selvfølge at skolekameratene kom fra andre land enn de selv. Vi så heller ikke noe særlig erting eller mobbing, (ikke at det er en garanti for at det ikke finnes) og det virket som de fleste elevene var veltilpasset. Her må jeg kanskje innrømme at belønningssystemet har ført til god atferd hos elevene?! 
Ledelsen ved skolen var jordnære og synlige. De sto i gangen og tok imot elevene hver morgen, og var aktive ved de to ukentlige samlingene med hele skolen. Disse samlingene var for øvrig en fin måte å samle alle elevene på. 

Det virket som skolen var opptatt av at det skulle være spennende og morsomme ”avbrekk” fra skolehverdagen som internasjonal dag, kunstutstilling med elevarbeid i gangene etc. Siste fredagen vi var der var det for eksempel crazy hairday og alle måtte komme med en sprø hårsveis, både lærer og elever – ganske komisk!  

Alt i alt hadde jeg en utrolig spennende og lærerik praksis, som fortonet seg annerledes enn i Norge. Jeg hadde ingen fast øvingslærer å forholde meg til og heller ingen praksisgruppe på samme måte. Jeg måtte lære å forholde meg til nye lærere og nye barn nesten hver dag. Jeg hadde bare noen undervisingsopplegg mot slutten av perioden, og tok ut noen smågrupper underveis. Så sånn sett er det kanskje ikke direkte min lærerrolle jeg fikk mest erfaringer med. Allikevel føler jeg at jeg har utviklet meg ved å oppleve så mye nytt og spennende. Har fått et nytt syn på det norske skolessystemet ved å komme så tett inn i et helt annet system. Jeg ser masse ting jeg vil ta med inn i min lærerrolle i Norge. Selv om jeg har sett mye jeg ikke er enig i og som jeg kanskje har lagt mye vekt på her, er det absolutt de positive opplevelsene og ideene som sitter igjen. 

SLUTTEVALUERING:

Praksis på The British International School of Prague kan bare anbefales på det sterkeste! Det er en unik mulighet til å utvikle seg på en måte som ikke er mulig hjemme i Norge. Jeg sitter igjen med masse ideer og inntrykk, og en følelse av å ha opplevd noe helt spesielt. Det gir en mulighet til å få et annet perspektiv på det norske skolesystemet, og et godt innblikk i et annerledes skolesystem. Vær forberedt på at det kan gå litt utover skolearbeid hjemme i Norge, og at du kan bli hengende bittelitt etter. Men det tar du fort igjen, og det er SÅ verdt det! Økonomisk blir det egentlig så dyrt som du gjør det til. Lånekassen støtter med ca 3000kr. Vi fikk flybillett til 1200kr t/r, og bodde som sagt for 3300 kr hver. Det går sikkert ann å senke kravene til standard og bo billigere. Vi spiste ute hver eneste kveld og det er vel heller ikke nødvendig hvis man ikke vil. (Men det skal sies at man får en god middag ute med drikke til 50 kr.) 
Jeg er fornøyd med velkomsten på den internasjonale skolen, men tror ikke alle lærerne var helt inneforstått med hvorfor vi var der. De aller fleste var allikevel svært imøtekommende og hjelpsomme. Det vi savnet var en ordentlig avslutning på oppholdet. De to siste dagene var begge rektorene borte, og vi fikk derfor ingen avsluttende evalueringssamtale. Det skulle vi gjerne hatt, fordi vi satt igjen med mange spørsmål. Dette bør avklares nærmere til neste år.
Fra høgskolen sin side savnet jeg litt mer oppfølging i forkant av turen og informasjon om hvordan vi skulle forholde oss til den digitale praksismappa etc. Hadde kanskje også vært nyttig med en oppfølgingslærer hjemme i Norge, som vi kunne hatt mailkontakt med underveis. 
Alt i alt: søk på praksis i Praha!! Opplev en nydelig by, herlige barn og få gode erfaringer for livet!
